E-pos uit Ankara, Turkye
JY LEES NOU E-pos uit Ankara, Turkye
Hier raak verliefdes nie moeg vir Turkse lekkers op Valentynsdag nie, laat weet Zeldi van Straten
WAT IS DIE TURKE SE KULTUUR? Hulle is baie patrioties en vertoon graag die landsvlag en afbeeldings van Ataturk (vader van die Turkse Republiek). Op spesiale dae hang die rooi vlae verdiepings hoog teen staatsgeboue, huise, ondernemings - selfs aan taxi’s en busse. En hulle is familievas en kuier saam op tradisionele vakansiedae.
DIE MOEILIKSTE AANPASSING? Die Turkse taal, omdat min mense hier Engels praat. Sekere woorde is foneties (byvoorbeeld “ekzoz” vir exhaust) en ander weer moeilik en totaal vreemd. Ek praat “kombuis”-Turks - goed genoeg om oor die weg te kom, maar nie so vlot soos my seun nie!
WAT GEBEUR OP VALENTYNSDAE? Verliefdes gee vir mekaar geskenke, rooi rose, sjokolade of Turkish delight en bring die dag saam deur. Duisende ballon-harte word in die strate verkoop. Ons gaan gewoonlik na die Sigaarklub se Valentynsete in die Hilton Hotel - ’n spoggerige sewegang-geleentheid. (Die kinderoppasser kos sowat R50 per uur.)
WATTER INTERESSANTE DINGE IS IN JULLE STRAAT? Simit (sirkelbrood)-verkopers, kinders wat skool toe stap, geel taxi’s met vriendelike taxi-ooms wat tee drink
en vol minibusse. Ons woon naby die Starbucks-koffiewinkel en die ontwerperswinkel DKNY met ’n silwer boom van 6 m hoog voor die winkel, vol groot Swarovski-kristalle!